Document ID: 32008R1336

32008R1336
L 354/60
SLUŽBENI LIST EUROPSKE UNIJE
16.12.2008.
UREDBA (EZ) br. 1336/2008 EUROPSKOG PARLAMENTA I VIJEĆA
od 16. prosinca 2008.
o izmjeni Uredbe (EZ) br. 648/2004 radi prilagodbe s Uredbom (EZ) br. 1272/2008 o razvrstavanju, označivanju i pakiranju tvari i smjesa
(Tekst značajan za EGP)
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 95.,
uzimajući u obzir prijedlog Komisije,
uzimajući u obzir mišljenje Europskoga gospodarskog i socijalnog odbora (1),
u skladu s postupkom iz članka 251. Ugovora (2),
budući da:
(1)
Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa (3) propisuje usklađivanje razvrstavanja i označivanja tvari i smjesa unutar Zajednice. Ta će Uredba zamijeniti Direktivu Vijeća 67/548/EEZ od 27. lipnja 1967. o usklađivanju zakona i ostalih propisa u odnosu na razvrstavanje, pakiranje i označivanje opasnih tvari (4) kao i Direktivu 1999/45/EZ Europskog parlamenta i Vijeća od 31. svibnja 1999. u vezi s usklađivanjem zakona i ostalih propisa država članica u odnosu na razvrstavanje, pakiranje i označivanje opasnih pripravaka (5).
(2)
Uredba (EZ) br. 1272/2008 nastavlja se na iskustvo s direktivama 67/548/EEZ i 1999/45/EZ te ugrađuje kriterije za razvrstavanje i označivanje tvari i smjesa propisanih u Globalno usklađenom sustavu razvrstavanja i označivanja kemikalija (GHS) prihvaćenom na međunarodnoj razini unutar struktura Ujedinjenih naroda.
(3)
Određene odredbe o razvrstavanju i označivanju iz direktive 67/548/EEZ i 1999/45/EZ također služe u svrhu provedbe ostalih zakona Zajednice kao što su Uredba (EZ) br. 648/2004 Europskog parlamenta i Vijeća od 31. ožujka 2004. o deterdžentima (6).
(4)
Analiza mogućih učinaka zamjene direktiva 67/548/EEZ i 1999/45/EZ te uvođenja kriterija GHS dovela je do zaključka da je kod pozivanja na te direktive u Uredbi (EZ) br. 648/2004 potrebno zadržati područje primjene navedenog akta.
(5)
Prelazak s kriterija za razvrstavanje iz direktiva 67/548/EEZ i 1999/45/EZ trebao bi biti u potpunosti dovršen do 1. lipnja 2015. Proizvođači deterdženata su proizvođači, uvoznici ili daljnji korisnici u smislu Uredbe (EZ) br. 1272/2008 te im je stoga potrebno dati mogućnost u okviru ove Uredbe da se prilagode na taj prelazak unutar roka sličnog onomu iz Uredbe (EZ) br. 1272/2008.
(6)
Uredbu (EZ) br. 648/2004 trebalo bi stoga na odgovarajući način izmijeniti,
DONIJELI SU OVU UREDBU:
Članak 1.
Izmjene Uredbe (EZ) br. 648/2004
Uredba (EZ) br. 648/2004 mijenja se kako slijedi:
1.
Riječ „pripravak” ili „pripravci” u smislu članka 3. stavka 2. Uredbe (EZ) br. 1907/2006 Europskog parlamenta i Vijeća (7), u verziji od 30. prosinca 2006. zamjenjuje se riječju „smjesa” ili „smjese” u cijelom tekstu.
2.
U stavku 1. članka 9. uvodna rečenica zamjenjuje se sljedećim:
„Ne dovodeći u pitanje članak 45. Uredbe (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa (8), proizvođači koji na tržište stavljaju tvari i/ili smjese obuhvaćene ovom Uredbom trebaju biti dostupni nadležnim tijelima u državama članicama:
3.
Članka 11. stavak 1. zamjenjuje se sljedećim:
„1. Stavci od 2. do 6. ne dovode u pitanje odredbe o razvrstavanju, označivanju i pakiranju tvari i smjesa iz Uredbe (EZ) br. 1272/2008.”
Članak 2.
Stupanje na snagu i primjena
Ova Uredba stupa na snagu dvadesetog dana od dana objave u Službenom listu Europske unije.
Točke 2. i 3. članka 1. primjenjuju se od 1. lipnja 2015.
Ova je Uredba u cijelosti obvezujuća i izravno se primjenjuje u svim državama članicama
Sastavljeno u Strasbourgu 16. prosinca 2008.

Labels: 3
1
15
20